**Nå vil vi ha deg med på hverdagsøytur. Mens det tidligere ble truet med opphold på Lindøy om oppførselen var litt «på kanten», kan du i dag glede deg over øyturen helt frivillig.**

* **Lengde:**   
  2,81 km
* **Barnevogn:**   
  Lite tilrettelagt for vogn
* **Belysning:**   
  Lite belyst

Fra kaia i **Nordvik** på Lindøy tar du deg opp forbi **skolebygget** som presten Lars Oftedal fikk bygget i 1887 som «oppdragelsesanstalt for vanartede og forvillede gutter». I dag er det Bufetat som holder til her.

Hovedbygningen er oppført i trevirke fra Russland som skulle fraktes til Spania, men båten forliste utenfor Jæren og lasten ble brukt her i stedet.

Du vandrer forbi den gamle hestekastanjen, låven og flotte fjosmarker. Her er det rett og slett malerisk vakkert. Kanskje ikke så rart at det ble kunstner av Aage Storstein, som bodde her mens faren var skolebestyrer.

Du fortsetter ned til **Sørvik** med gjestebrygge, toalett, klatrejungel i skogen og gapahuk i Lille Varmekro. Ryfylke friluftsråd sørger for at alt er i orden og legger til rette for at du skal føle deg velkommen som gjest.

Du klatrer over gjerdeklyveren, og kanskje er du heldig å se de flittige kulturlandskapsarbeiderne her ute, nemlig høylandsfeet og sauene som beiter dagen lang for at du skal oppleve det vakre og åpne landskapet.

Du fortsetter gjennom skogen til du når toppen av **Høgstahaug** (30 m.o.h.) og kan nyte den storslåtte utsikten. Det går litt nedover igjen, før du noe rødsmusset i kinnene følger **Kjærlighetsstien** forbi **Ja-benken**. Kanskje passer det med en kjærlig pause her, med god utsikt over vannliljene i gårdsdammen. Tidligere var det også stor ørret i den lille dammen.

Du går litt tilbake samme vei, passerer **Sørmarkene** ved Byvika og **Sørvikhagen** med flotte gamle frukttrær. Geilen viser deg veien tilbake til låven og kaien. Her heiser du den oransje blåsa for å gi signal til båten om at du klar for hjemturen. Litt lykkeligere og veldig stolt av å ha fullført enda en hverdagstur, på Stavangers kanskje vakreste turøy.